text: Nu kan borgerne igen drikke vandet i Brørup
  19 september 2019 kl. 07.44
  Vandet fra Brørup vandværk er bakteriefrit, og indbyggerne kan igen trygt drikke et glas postevand uden at koge det først.
  Siden lørdag har indbyggerne i den sydlige del af Brørup skullet koge drikkevandet efter fundet af coliforme bakterier i prøver fra vandet. 
  Men nu kan de 1200 berørte husstande vende tilbage til mere normale tilstande.
  Torsdag morgen lød meldingen fra det lokale vandværk:
  - Vand fra vandværket og ledningsnettet er nu rent.
  Vandværket har afventet vandprøver fra ledningsnettet, og de gav altså godt nyt.
  Beboerne i det berørte område skal dog lade vandet løbe i to minutter, første gang de åbner for hanen her til morgen.
  
  